﻿  MIGRAŢIA DE ÎNTOARCERE A ROMÂNILOR 1 DIN ITALIA. STUDIU DE CAZ ÎN VULTURU, VRANCEA IONELA VLASE igraţia românilor în Italia a cunoscut o serie de schimbări structurale, în ultimele două decenii. La început, românii au M fost migranţi ilegali în căutarea unui loc de muncă în Italia, iar mai apoi au devenit migranţi cu statut legal, în special cu ocazia legalizărilor care au avut loc în Italia în anii 1998 şi 2002. Contextul economic şi politic global, precum şi caracteristicile sociodemografice individuale ale migranţilor au condus la experienţe diferite ale migranţilor în Italia. În ultimii ani putem remarca, în unele comunităţi, evidenţe ale procesului de revenire a migranţilor din Italia. Migraţia spre Italia a fost, de altfel, de la bun început plănuită ca temporară şi este de aşteptat ca, într-o anumită măsură, să rezulte şi mişcarea inversă, de restabilire în localitatea de origine. Cercetarea care stă la baza acestui articol urmăreşte să pună în evidenţă factorii care determină reîntoarcerea migranţilor din Italia în localitatea Vulturu, judeţul Vrancea. Transferurile sociale şi economice ale femeilor şi bărbaţilor sunt modelate diferit în acest context translocal. Reintegrarea românilor reveniţi în ţară se produce genizat, deoarece bărbaţii şi femeile care au lucrat în domenii diferite în Italia tind să aibă şanse diferite de reintegrare pe piaţa muncii, în regiunea de origine. Cuvinte-cheie: migraţia de întoarcere, gen, sustenabilitate, Italia. ARGUMENT Sustenabilitatea proiectului de revenire a migranţilor a devenit o prioritate pe agenda politicilor europene, care încearcă să propună măsuri şi soluţii statelor ce se confruntă cu fenomenul reîntoarcerii în ţară a cetăţenilor lor. Concomitent, tot mai mulţi cercetători din străinătate încearcă să exploreze acest tip de migraţie. Pornind de la observaţii empirice recente cu privire la desfăşurarea procesului de revenire a migranţilor români şi constatând progresele realizate de cercetările internaţionale în Adresa de contact a autorului: Ionela Vlase, Facultatea de Sociologie şi Asistenţă Socială, Universitatea Bucureşti, Schitu Măgureanu, nr. 9, sector 5, Bucureşti, e-mail: vlase.ionela@gmail.com. 1 Cercetarea care stă la baza acestui articol a fost finanţată prin programul POSDRU/89/1.5/ S/62259, Proiect cofinanţat din Fondul Social European prin Programul Operaţional Sectorial pentru Dezvoltarea Resurselor Umane 2007–2013 „Ştiinţe socio-umane şi politice aplicative”. Program de pregătire postdoctorală şi burse postdoctorale de cercetare în domeniul ştiinţelor socioumane şi politice. Autoarea ar dori să mulţumească pentru comentariile primite din partea specialiştilor anonimi care au contribuit la clarificarea unor concepte şi afirmaţii din text. CALITATEA VIEŢII, XXII, nr. 2, 2011, p. 155–176 156 IONELA VLASE 2 domeniu, studiul prezent îşi propune să exploreze caracteristicile acestui fenomen. În ultimile două decenii, România a cunoscut o diversitate de forme ale migraţiei internaţionale, studiate de numeroşi cercetători, sub diferite aspecte: migraţia circulatorie ca strategie de viaţă (Sandu, 2000), reţelele migranţilor români şi importanţa 2 genului în structurarea lor (Potot, 2005, Vlase, 2007), precum şi în accesul la piaţa muncii înalt calificate (Nedelcu, 2005), mobilitatea copiilor migranţilor români (Diminescu, 2004), emergenţa transnaţionalismului, ca disponibilitate a migranţilor de a întreţine simultan apartenenţa la viaţă socioeconomică şi politică a societăţilor de origine şi de destinaţie (Anghel, 2008; Cingolani şi Piperno, 2006; Sandu, 2005), transferurile financiare ale migranţilor români şi importanţa lor în reducerea deficitului balanţei de plăţi a României (Dăianu şi alţii, 2001). Cea mai recentă realitate şi cea mai puţin studiată este însă cea a reîntoarcerii migranţilor români. În ciuda invizibilităţii temei în rândul cercetătorilor, ea merită o deosebită atenţie atât din partea lor, cât şi din partea 3 autorităţilor locale şi centrale , a organizaţiilor nonguvernamentale care pot oferi asistenţă de specialitate. Literatura internaţională abundă, în general, de studii privind etapele procesului migraţiei, de la luarea deciziei de a emigra, la pregătirea pentru plecare, călătoria şi traversarea frontierelor, instalarea în societatea-gazdă, dar se preocupă mai rar de etapa reîntoarcerii migranţilor în ţara lor de origine. Adesea, această etapă este considerată mai puţin problematică, de vreme ce migranţii care aleg să se reîntoarcă în ţară nu întâmpină dificultăţi legate de cunoaşterea limbii, de accesul la servicii publice, ori de integrare economică. Dar studiile empirice arată că procesul de reintegrare în ţara de origine nu este întocmai unul lin (Black şi alţii, 2003, 2004; Bovenkerk, 1981; Byron şi Condon, 1996; Kilic şi alţii, 2009). În realitate, migranţii nu sunt întotdeauna suficient informaţi cu privire la transformările rapide pe care poate să le cunoască societatea lor de origine, chiar şi în contextul comunicării intense cu alţi membrii ai familiei sau comunităţii de origine. Pe de altă parte, migrantul reîntors în ţară după 10 sau 20 de ani de şedere într-o altă ţară nu mai este identic cu persoana care părăsise ţara la data respectivă, aşteptările sale, precum şi cele ale societăţii faţă de el, pot fi complet diferite. Chiar şi în 2 Asemenea autoarei Joan Scott (1986), consider genul drept element constitutiv al relaţiilor interpersonale bazate pe diferenţele atribuite sexelor în cadrul diferitelor instituţii, de la familie, la educaţie, la piaţa muncii, sau la organizaţii politice. Aceste diferenţe se traduc adesea în inegalităţi în ce priveşte accesul femeilor şi bărbaţilor la diferite tipuri de resurse materiale sau simbolice, conducând la relaţii de putere asimetrice între aceste grupuri. 3 În anii 2007 şi 2008 au existat câteva iniţiative ale autorităţilor pentru informarea cetăţenilor români aflaţi la muncă în Spania şi Italia (HG 1347/2007 şi HG 1362/2007 ate normative care privesc aprobarea Planului de măsuri pentru sprijinirea cetăţenilor români aflaţi în Italia, ca urmare a situaţiei create prin adoptarea de către statul italian a noilor reglementări ce vizează îndepărtarea de pe teritoriu; HG 187/2008 – Hotărâre privind adoptarea Planului de măsuri pentru revenirea în ţară a cetăţenilor români care lucrează in străinătate). De asemenea, ANOFM a organizat burse ale locurilor de muncă în aceste ţări. Nu se cunoaşte încă impactul acestor măsuri asupra reîntoarcerii românilor şi nici asupra integrării lor pe piaţa muncii din ţară. În cazul studiat aici nici o persoană din cele intervievate nu a beneficiat de un astfel de sprijin. 3 MIGRAŢIA DE ÎNTOARCERE A ROMÂNILOR DIN ITALIA 157 contextul transnaţionalismului actual, în care migranţii păstrează simultan legături de intensitate variabilă cu societăţile de origine şi destinaţie, întoarcerea definitivă rămâne, totuşi, o alegere sinuoasă şi problematică din multe puncte de vedere. Referindu-mă strict la cazul cercetării de faţă, îmi propun să scot în evidenţă legăturile dintre motivaţiile individuale, experienţele personale şi factorii structurali care au condus la reîntoarcerea în ţară a unor migranţi români din Vrancea, după o perioadă relativ îndelungată petrecută în Italia. La nivel de intenţii de revenire, există deja anumite studii privind revenirea românilor din Spania sau Italia. Din perspectiva înfăptuirii acestor intenţii şi a modului concret în care se produce reintegrarea în ţară nu sunt, încă, astfel de cercetări. Studiul Agenţiei pentru Strategii Guvernamentale Comunitatea românească în Italia: condiţii sociale, valori, aşteptări, realizat de MetroMedia Transilvania în 2007, arăta că unul din trei români aflaţi în Italia intenţionau, la acea dată, să se întoarcă definitiv în ţară, în următorii doi ani. Deşi astfel de studii nu au fost între timp replicate pentru a proba realizarea efectivă a acestor intenţii de reîntoarcere, în unele comunităţi româneşti sunt suficiente evidenţe empirice pentru a instrumenta această analiză. În plus, nu neapărat numărul migranţilor români reveniţi în ţară trebuie să justifice interesul pentru cercetare sau pentru propunerea de politici publice în România, cât însemnătatea pe care poate să o aibă acest fenomen, prin multiplele sale condiţionări socioeconomice şi politice. MIGRAŢIA DE ÎNTOARCERE Precizăm de la început că unii termeni produc confuzie, mai ales în lexicul românesc, datorită lipsei unei dezbateri sau preocupări reale din partea cercetătorilor şi oamenilor de decizie cu privire la reîntorcerea definitivă a migranţilor români. Termenii des întâlniţi şi relativ bine definiţi din literatura internaţională: returnée, voluntary return, assisted voluntary return, migration return sau migration de retour, sunt greu de impus în vocabularul nostru, tocmai din cauza lipsei acestei tradiţii de cercetare. În ciuda dificultăţilor enunţate, această direcţie de reflecţie îşi propune nu doar să alinieze preocupările cercetărilor autohtone cu cele internaţionale, dar mai ales să contribuie la vizibilitatea unui fenomen cu profunde implicaţii, atât la nivel micro (individual sau familial), cât şi la nivel macroeconomic şi la nivelul societăţii, în general. Revenirea, uneori denumită remigrare (Davids şi van Houte, 2008), este considerată ca fiind etapa finală a procesului de migraţie, care mai cuprinde etapa pregătirii/luării deciziei de a migra şi etapa propriu-zisa a migraţiei sau instalarea în ţara de destinaţie aleasă de migrant. În contextul dezvoltării paradigmei trasnaţionalismului în studiul migraţiei, revenirea nu mai e considerată ca fiind etapa ultimă a unui proces linear, deoarece migranţii pregătesc această etapă prin numeroase vizite şi prin remitenţele financiare şi sociale. De pildă, Ley şi Kobayashi (2005) arată cum, în cazul unui grup de chinezi înalt calificaţi, reîntorşi din Canada, revenirea e temporară şi e planificată în raport cu obiective legate de anumite etape ale vieţii. 158 IONELA VLASE 4 Ca şi în cazul studiilor privind migraţia pentru muncă, în cazul cercetărilor privind revenirea nu dispunem de o singură teorie general valabilă pentru a explica un fenomen atât de complex (Cassarino, 2004). Există, desigur, aplicaţii ale unor modele teoretice parţiale în studiul migraţiei de revenire. După cum arată Constant şi Massey (2002), în cazul cercetării privind predictorii motivaţiei de revenire ale unor imigranţi în Germania, ambele teorii economice, atât cea neoclasică cât şi varianta noii economii a migraţiei pentru muncă, pot furniza explicaţii complementare ale motivaţiilor de revenire. Astfel, 4 diferite pot conduce la explicaţii exhaustive ale elemente ale unor modele teoretice proceselor de migraţie şi de revenire. Şi în cazul de faţă, migraţia şi revenirea sătenilor din Vulturu poate fi explicată doar parţial cu ajutorul teoriilor economice (lipsă de oportunităţi economice locale şi regionale, câştiguri salariale reduse, posibilităţi reale de a găsi un loc de muncă în Italia cu costuri din ce în ce mai mici, odată cu liberalizarea circulaţiei şi extinderea reţelelor de migraţie, calcule economice ale gospodăriei de a minimiza riscurile, în contextul constrângerilor capitaliste). Elemente ale paradigmei transnaţionalismului (Blanc şi alţii, 1995; Guarnizo, 2003; Levitt şi Schiller, 2004), 5 (Mahler şi Pessar, 2001), se precum conceptul de geografii genizate ale puterii dovedesc la fel de utile în studiul aspectelor complexe ale migraţiei. Reintegrarea în ţara de origine a fost analizată de unii cercetători în relaţie cu următorii factori: contextul reintegrării în ţara de origine; natura experienţei trăite în ţara de destinaţie şi durata optimă a migraţiei, în raport cu obiectivele personale şi cu diferenţele salariale între ţările de origine şi de destinaţie (Dustmann, 2003); condiţiile favorabile sau ostile prezente în ţările de origine şi desţinaţie şi care au determinat luarea deciziei de revenire (Cassarino, 2004), politicile migratorii (Byron şi Condom, 1996). Cassarino (2004) subliniază faptul că o atenţie deosebită în studiul migraţiei de revenire trebuie acordată procesului pregătirii, adică perioadei în care imigrantul mobilizează informaţiile, legăturile sociale locale şi transnaţionale, precum şi resursele materiale pentru a se reintegra în ţara sa de origine. Gradul de pregătire diferă de la o persoană la alta, în funcţie de o serie de factori ce ţin de voinţa liberă de a lua acestă decizie, dar şi de mijloacele informaţionale, de resursele finaciare şi sociale de care dispune persoana pentru a-şi asigura reintegrarea şi care afectează, în mare măsură, sustenabilitatea acestui proiect de revenire. În general, studiile empirice arată că succesul reintegrării în ţară de origine este cu atât mai mare cu cât migrantul are şansa participării la viaţa economică şi socială a ţării de destinaţie (Davids şi van Houte, 2008). În cazul studiului de faţă mă voi referi, în pricipal, la diferenţele între femei şi bărbaţi în ceea ce priveşte oportunităţile şi provocările locale care condiţionează posibilităţile reintegrării după revenirea în ţară. Pentru acest lucru voi avea în vedere 4 Pentru o trecere în revistă a modelelor teoretice privitoare la procesul migraţiei pentru muncă a se vedea Massey şi alţii (1993). 5 Autoarele definesc astfel acest concept: „gendered geographies of power” is a framework for analyzing people’s social agency – corporal and cognitive – given their own initiative as well as their positioning within multiple hierarchies of power operative within and across many terrains (Mahler şi Pessar, 2001: 447). Acest concept permite, deci, să înţelegem accesul diferenţiat al femeilor şi bărbaţilor la canale şi resurse materiale şi simbolice de realizare a propriilor aspiraţii. 5 MIGRAŢIA DE ÎNTOARCERE A ROMÂNILOR DIN ITALIA 159 experienţele diferite ale acestora în Italia, precum şi gradul de transferabilitate a capitalului social şi economic acumulat pe durata migraţiei. METODOLOGIE Metodologia de tip multi-site (Marcus, 1995) a încadrat realizarea stagiilor de cercetare. În acest sens, am mers pe urmele acestei populaţii în anii 2000, 2003, 2006 şi 2010 şi am efectuat cercetări de teren atât în satul Vulturu (judeţul Vrancea), cât şi în Roma, unde lucrează majoritatea migranţilor din Vulturu. Aceştia au fost, la începutul anilor 1990, migranţi ilegali (intraţi clandestin sau cu viză turistică), dar care au avut 6 ocazia să-şi legalizeze statutul cu prilejul repetatelor amnistii acordate imigranţilor ilegali de către guvernul Italiei (în special în 1995, 1998, 2002). În funcţie de accesul la statutul legal, migranţii români în Italia au cunoscut trei tipuri de mobilitate geografică şi ocupaţională. Cei mai mulţi s-au stabilit în comune din jurul Romei (Genzano, Veletri, Albano, Guidonia) şi au continuat să lucreze pentru angajatorii care au depus cererea de regularizare a situaţiei lor. Unii, mai tineri şi ambiţioşi, care cunoşteau bine limba italiană şi, în general, dispuneau de un capital sociocultural mai ridicat, au migrat spre oraşe din nordul Italiei (Veneţia, Milano, Padova), cunoscând în acelaşi timp şi o mobilitate ocupaţională ascendentă, prin obţinerea unor locuri de muncă stabile şi mai bine plătite în diverse fabrici. O mică parte, în general cei care nu au reuşit să obţină permisul de rezidenţă, care aveau vârsta de peste 40 de ani şi care au întâmpinat dificultăţi în învăţarea limbii italiene şi în selecţia pentru muncile brute din domeniul construcţiilor, au ales să coboare spre sudul Italiei, unde se ocupau cu activităţi agricole sau de creşterea animalelor. Această mobilitate geografică descendentă era, deci, însoţită şi de o diminuare a posibilităţilor de câştig, de instabilitatea locului de muncă şi de insecuritate. Accesul la această muncă de teren a fost facilitat de faptul că, personal, am crescut în Vulturu şi am păstrat legături cu familia şi prietenii din Vulturu, chiar şi pe durata şederii mele îndelungate în alte oraşe din ţară sau străinătate. În 2008, am revenit în Vulturu pentru a mă restabili. Locuirea în vecinătatea obiectului de studiu poate transforma, într-un fel, orice situaţie socială într-o potenţială situaţie de cercetare. Evident, economia de mijloace necesare pentru a realiza o astfel de cercetare, familiaritatea cu comunitatea rurală, normele sociale şi structurile locale, dar şi distanţarea de acestea prin experienţele alterităţii trăite pe parcursul şederii în afara ţării au constituit avantaje ale selecţiei acestui teren de cercetare. Bazat pe o metodologie 6 Nu toţi imigranţii români în Italia au reuşit să obţină permisul de şedere, datorită condiţiilor impuse de aceste amnistii (sanatorii) ale guvernului Italiei. Cu unele variaţii de la o amnistie la alta, acestea cereau imigranţilor să facă dovada intrării legale în Italia în urmă cu o anumită perioadă de timp, să aibă un angajator, iar acesta să garanteze stabilitatea locului de muncă şi să suporte cheltuielile administrative (aproximativ 500 de euro pentru un dosar). Femeile care lucrau în domeniul menajului sau îngrijirii persoanelor bolnave (bătrâne) în Italia puteau să obţină, de asemenea, un permis de şedere în calitate de colf (collaboratrice familiale), respectiv badanti (persoană care veghează asupra cuiva). 160 IONELA VLASE 6 calitativă, studiul urmăreşte să evidenţieze tipurile de provocări socio-economice şi politice cărora românii întorşi din Italia recent le răspund diferit, în funcţie de experienţa asimilată, de ţara din care se întorc, dar şi de profilul lor sociodemografic: sex, vârstă, nivel de calificare, situaţie familială, capital social, economic şi cultural. În ultimii 10 ani, cu ajutorul interviurilor semi-structurate, al observaţiei directe şi al studiului de caz, am cules informaţii privind contextul socioeconomic la originea migraţiei, situaţia familială a migranţilor, accesul diferenţiat al femeilor şi bărbaţilor la resursele necesare pentru a migra, formarea reţelelor de migraţie, bazate pe rudenie şi apartenenţă la aceeaşi comunitate rurală, integrarea pe piaţa muncii în Italia, motivaţiile de reîntoarcere definitivă în România. Până în prezent am colectat 52 de interviuri, dintre care ultimele 20 sunt cu femei şi bărbaţi întorşi în urmă cu trei sau patru ani pentru a se restabili în Vulturu. Articolul de faţă este, cu precădere, realizat pe baza acestor 20 de interviuri realizate în perioada octombrie-decembrie 2010. Pentru a proteja identitatea persoanelor intervievate, acestea au primit pseudonime, iar atunci când sunt citate în acest articol trimiterea se face la pseudonim şi nu la adevăratul lor nume. DE LA VULTURU LA ROMA ŞI ÎNAPOI LA VULTURU Pe la jumătatea anilor 1990, Italia a început să se remarce ca destinaţie principală de lucru a românilor, în special a celor din regiunea Sud-Est, de unde provine şi populaţia care face obiectul acestei cercetări. Aşa cum arătam în studii publicate anterior (Vlase, 2004, 2007), această mobilitate pentru căutarea unui loc de muncă s-a desfăşurat diferenţiat în funcţie de gen. Acest lucru e confirmat şi de Sandu (2010a), pe baza 7 datelor furnizate de sondajul „Locuirea temporară în străinătate” , aşa cum se poate vedea în Figura 1. Împărţirea pe aceste etape cronologice este justificată atât din perspectiva evoluţiei politicilor privind libera circulaţie în spaţiul Schengen, cât şi din cea a difuzării unei culturi a mobilităţii în rândul unor comunităţi cu rate importante ale migraţiei temporare. În anii 1990, costul unei vize turistice pentru ţările din UE era foarte ridicat (peste 1 000 de dolari o viză). În condiţiile în care tot mai multe persoane îşi pierd 8 locurile de muncă după 1990 , migraţia internaţională devine o strategie de viaţă (Sandu, 2000). Femeile participă în mică măsură la migraţia economică, până în 2002. Cel puţin la nivelul localităţii Vulturu, femeile sunt marginalizate în acest proces al selecţiei migraţiei pentru muncă, din mai multe motive: – în primul rând, din cauza stereotipurilor locale cu privire la calităţile morale îndoielnice ale femeilor care îşi abandonează familiile şi copiii: „la început nu voiau să 7 Pentru detalii privind metodologia de colectare a datelor a se vedea Sandu D. (2010a) op. cit. 8 Cu titlu de ilustrare, în Vrancea şomajul înregistrat în 1991 era de 7 562 persoane (din care 3 417 femei). În 1993, numărul şomerilor s-a triplat în Vrancea, ajungând la 24 781 (din care 11 256 femei). Sursa: INS, serii de date statistice disponibile online https://statistici.insse.ro/shop/. Acest lucru este explicat, în principal, prin licenţierile masive din întreprinderile de stat din primii ani de după schimbarea regimului comunist şi eşecul economiei planificate de stat. 7 MIGRAŢIA DE ÎNTOARCERE A ROMÂNILOR DIN ITALIA 161 plec; mama, mai ales, mereu îmi spunea: mamele care pleacă şi îşi lasă copiii sunt nişte căţele, deci vorbe aşa...” zice Mioara, în vârstă de 37 de ani, mamă a doi copii, reîntoarsă în ţară în 2007, intervievată în decembrie 2010; – în al doilea rând, pentru că în Vulturu continuă să predomine modelul familial tradiţional, care implică asumarea de roluri diferite şi poziţii ierarhice, în funcţie de vârstă şi gen. În cadrul acestui model este considerat legitim ca bărbatul să producă mijloacele materiale necesare traiului şi să asume principalele decizii privind ceilalţi membri ai familiei, în vreme ce femeile trebuie să realizeze munca neremunerată pentru asigurarea reproducerii resursei umane (creşterea şi îngrijirea copiilor, pregătirea hranei şi realizarea altor sarcini domestice). De aceea migraţia femeilor este problematică sub aspectul redistribuţiei sarcinilor reproductive, în condiţiile în care organizarea familială actuală alocă aceste roluri aproape în exclusivitate femeilor; – în al treilea rând, dar poate cel mai important, pentru că femeile, în raport cu bărbaţii, au un acces mai redus la canalele de obţinere a sumelor necesare unei vize (ex: vânzarea bunurilor gospodăriei, împrumuturi de la rude sau prieteni). Acest lucru este, de altfel, o altă ilustrare a acestei geografii genizate a puterii, conceptualizate de Mahler şi Pessar (2001). În aceste condiţii, femeile nu pot obţine sumele necesare pentru cumpărarea vizei turistice de pe piaţa informală şi deci nu pot migra decât dacă soţii sau taţii lor le trimit aceste sume. Figura 1 Plecări la lucru în străinătate în funcţie de gen şi perioada cronologică 56 44 2002-2006 Femei 85 15 1996-2001 Bărbați ţi 1288 1990-1995 0% 20% 40% 60% 80% 100% Sursa: Date furnizate de Sandu (2010: 92), în conformitate cu sondajul LTS (2006). Odată cu obţinerea dreptului de liberă circulaţie în spaţiul Schengen la 1 ianurie 2002, dar şi pentru că tot mai mulţi bărbaţi reuşiseră între timp să obţină un statut legal în Italia, migraţia femeilor a devenit posibilă. La rândul ei, migraţia însăşi a 162 IONELA VLASE 8 persoanelor din rural a contribuit la transformarea anumitor stereotipuri şi ideologii cu privire la rolurile bărbaţilor şi femeilor în familie şi comunitate. În acest fel s-a produs, în ultimii ani, această echilibrare a mişcărilor migratorii ale bărbaţilor şi femeilor. În Vulturu, migraţia femeilor este la fel de importantă cantitativ ca şi cea a bărbaţilor, conform observaţiilor empirice. Această evoluţie a fost susţinută şi de faptul că în Italia continuă să fie o cerere crescută de mână de lucru în domeniul asistenţei şi îngrijirii (Anthias şi Lazaridis, 2000; Bettio şi alţii, 2006), în vreme ce în alte domenii precum contrucţiile, domeniu în care lucrează în special bărbaţii, cererea este în scădere. Modul genizat de structurare a procesului de migraţie ne îndreptăţeşte să credem că şi etapa revenirii în ţară a migranţilor va fi marcată de diferenţe de gen. Aceasta deoarece femeile şi bărbaţii din Vulturu au avut experienţe de migraţie relativ diferite, atât ca durată, ca tip de inserţie economică pe piaţa muncii în Italia, cât şi ca potenţial de acumulare a capitalului cultural, social şi economic. Mai mult, diferenţe importante între femei şi bărbaţi apar şi în ceea ce priveşte motivaţia revenirii, oportunităţile de reintegrare în ţară şi orientarea în câmpul social transnaţional care leagă satul Vulturu de regiunea Romei, prin reţelele de migraţie dezvoltate în ultimii 15 ani de circulaţie migratorie. ORIENTAREA SPRE ŢARA DE ORIGINE A MIGRANŢILOR Aşa cum am menţionat anterior, migraţia în Vulturu a fost planificată de la început ca temporară. În multe dintre interviuri, migranţii mărturisesc că între durata imaginată iniţial şi durata efectivă a migraţiei lor există diferenţe semnificative. În general, doi sau trei ani păreau suficienţi primului val de migranţi din Vulturu, plecaţi la jumătatea anilor 1990, pentru a acoperi nevoile familiale şi a realiza aspiraţiile privitoare la construirea unei case. Cei intervievaţi după întoarcerea definitivă în Vulturu au petrecut însă o perioadă mult mai îndelungată în Italia. Dintre persoanele studiate, femeile au locuit, în medie, opt ani în Italia, în vreme ce bărbaţii au petrecut, în medie, 11 ani. Aceste diferenţe observate între planurile iniţiale şi realizările efective, constituie un prilej de a ridica întrebări în ceea ce priveşte concordanţa între intenţii şi înfăptuirea acestora. Pe bună dreptate, Ada şi alţii (2006) constată că e nevoie de un model dinamic, care să explice intenţia de revenire pe baza consumului şi transferurilor financiare la diferite intervale de timp, ţinând cont atât de schimbările economice care pot avea loc în timp, cât şi de modul în care migranţii evaluează realizarea planurilor personale, în raport cu aceste schimbări. Sandu (2010b) aduce completări privind posibilităţile de a prezice mai precis 9 probabilitatea revenirii, pornind de la construirea unui indice care oferă o măsură a intesităţii orientării către societatea de origine, ca expresie a unei legături complexe între: (a) nivelul remitenţelor (sub aspectul volumului, frecvenţei şi raportului în totalul câştigurilor imigranţilor), (b) frecvenţa sau regularitatea comunicării cu cei de acasă, 9 Indicele IHORI, însemnând Index of home orientation for immigrants. 9 MIGRAŢIA DE ÎNTOARCERE A ROMÂNILOR DIN ITALIA 163 (c) şi intesitatea dorinţei de a se reîntoarce definitiv în ţară. Rezultatele acestui studiu sunt notabile, prin faptul că autorul arată că orientarea către casă a imigranţilor în 10 Spania are dinamici diferite, în funcţie de factori precum: posibilităţile reale de câştig diferite pentru femei şi bărbaţi, participarea la viaţa socială a ţării-gazdă, şi perioada de când locuieşte în străinătate Transferurile financiare sunt, adesea, considerate în literatura din domeniul migraţiei ca indicator al transnaţionalismului şi al orientării imigranţilor spre ţara de origine. În general, se presupune că orientarea spre casă este cu atât mai intensă cu cât transferurile sunt mai importante ca volum şi invers. După cum se poate remarca în Figura 2, remitenţele intrate în ţară au cunoscut o creştere continuă până în 2009. Acest lucru are însă explicaţii multiple: efect al creşterii numărului de migranţi români, intenţia declarată de revenire a unora, accesul mai larg la canale formale de transfer al banilor şi apelul mai redus la canalele informale, cele folosite în anii 1990 cu preponderenţă (din mână în mână, prin rude sau oameni de încredere din aceeaşi comunitate de origine), scăderea taxelor impuse de operatorii bancari pentru transferurile financiare. În 2009, se observă o înjumătăţire a acestor transferuri faţă de anul precedent, ca urmare, probabil, a crizei financiare globale şi a declinului locurilor de muncă în construcţii în Italia şi Spania, unde se află în prezent majoritatea migranţilor români. Figura 2 Evoluţia transferurilor financiare ale românilor din străinătate, pentru anii 2003–2009 10 9.38 8.54 8 6.71 6 4.92 4.73 4 in miliarde US$ 2 0.13 0.12 0 2003 2004 2005 2006 2007 2008 2009 Sursa: Banca Mondială, World Development Indicators 2010, consultat pe 2.02.2011 la http:// data.worldbank.org/indicator/BX.TRF.PWKR.CD.DT. 10 Spania este o ţară cu profil asemănător Italiei în ce priveşte istoria imigraţiei, modelul de stat al bunăstării, politicile cu privire la imigranţi şi accesul acestora la domeniile de activitate puternic separate pe gen: construcţii şi activităţi domestice (Ribas-Mateos, 2004). 164 IONELA VLASE 10 Aşa cum arată Sandu (2010a) pentru românii din Spania, între femei şi bărbaţi există diferenţe atât în ce priveşte volumul remitenţelor, cât şi orientarea lor în spaţiul transnaţional, femeile (atât din rural cât şi din urban) fiind mai orientate spre ţara-gazdă decât bărbaţii. Interpretările sunt foarte diferite atunci când cercetătorii încearcă să explice diferenţele între bărbaţi şi femei în ceea ce priveşte volumul şi regularitatea transferurilor. În acord cu ipotezele altor cercetători, consider că, dincolo de volumul remitenţelor în funcţie de gen, mai important este să analizăm logica socială care condiţionează comportamentul de remitere al femeilor şi bărbaţilor. Pornind de la cercetări de teren în trei sate din Albania şi în Tesalonic – destinaţia principală a migranţilor din acele sate, King şi Vullnetari (2010) pun în lumină faptul că normele sociale, în special cele care guvernează locul şi rolul femeilor şi bărbaţilor în familie şi în comunitatea de origine, determină, în mare parte, comportamentul acestora cu privire la transferurile financiare spre ţara de origine. Cercetarea de faţă scoate în evidenţă un lucru asemănător. Modul de organizare familială în ţara-gazdă şi aşteptările membrilor rămaşi în ţară conduc la dificultăţi de estimare precisă a remitenţele femeilor. Grupul domestic este mai curând unitatea de bază la care putem estima nivelul remitenţelor mai precis decât la nivel individual. În spatele acestor comportamente există o logică mai greu de surprins, constituită de interdependenţa dintre intenţii personale, valori sociale şi norme locale. Deşi femeile intervievate raportează remitenţe la fel de importante ca şi bărbaţii din eşantionul persoanelor revenite în Vulturu, aceste sume sunt calculate la nivelul familiei, şi nu la nivel individual. În realitate, venitul femeilor în Italia este, de obicei, considerat secundar şi este destinat cheltuielilor zilnice de întreţinere a membrilor familiei aflaţi în Italia. În acest fel, bărbaţii pot economisi şi remite sume mai mari, pentru a finaliza proiectele începute în ţară. „Din salariul meu se plăteau chiria şi dările acolo [în Italia] pentru apartament şi trăiam, iar ce câştiga soţul meu se punea deoparte”, spune Dora, o femeie de 34 de ani, căsătorită, mamă a doi copii preşcolari, reîntoarsă în ţară în 2006 şi intervievată în octombrie 2010. Contribuţia (chiar şi indirectă, prin suportarea cheltuielilor familiale de trai în Italia) femeilor la volumul remitenţelor pe gospodărie este non- neglijabilă, dar imprecisă la nivelul măsurării individuale. Prin însumarea remitenţelor la nivelul gospodăriilor din care fac parte cei 20 de migranţi reveniţi în Vulturu şi intervievaţi la sfârşitul anului 2010 se obţine un total de 1 760 000 de euro şi o valoare medie de 88 000 de euro, ceea ce poate părea o supraestimare în raportarea remitenţelor. Este însă probabil ca migranţii decişi să se întoarcă într-un anumit orizont de timp să economisească mai mult decât cei care nu au un proiect concret de revenire. Galor şi Stark (1990) arată că imigranţii, mai ales cei care intenţionează să se întoarcă în ţara de origine, au un comportament economic diferit de ceilalţi. Veniturile mai mari şi economiile importante pe care imigranţii le realizează nu sunt datorate caracteristicilor superioare înnăscute sau dobândite prin educaţie, ci intenţiei de revenire. 11 MIGRAŢIA DE ÎNTOARCERE A ROMÂNILOR DIN ITALIA 165 Cu privire la modul în care s-au raportat aceste sume, merită făcută precizarea că ele prezintă riscul de a fi parţiale sau imprecise, din mai multe motive: indicaţiile se referă doar la sumele investite în bunuri vizibile sau afaceri existente, nu şi la cele destinate consumului zilnic pentru membrii familiilor din ţară. Aceste sume au fost trimise eşalonat, în mod neregulat şi pe o întindere de câţiva ani, şi de aceea greu de aproximat a posteriori de către subiectul intervievat. De asemenea, timpul scurs de la reîntoarcerea sa definitivă în ţară poate să influenţeze precizia datelor, dar şi dorinţa de a impresiona cercetătorul poate să reprezinte un risc în acest sens. Valori reduse ale remitenţelor raportate se observă la doi dintre bărbaţi, având studii peste medie şi care nu au făcut investiţii în construirea unei case, continuând să locuiască împreună cu părinţii după întoarcere. Aceştia nu sunt orientaţi spre deschiderea unei întreprinderi private în ţară. În mod similar, Black şi alţii (2003) observă, privitor la comportamentul migranţilor reîntorşi în Ghana, că cei care aveau un nivel mai înalt de educaţie înainte de a migra au o probabilitate redusă de a deveni antreprenori locali după întoarcerea în ţară. Cu precauţia necesară în astfel de comparaţii între regiuni geografice caracterizate de structuri socioeconomice diferite, putem, totuşi, să speculăm că persoanele cu o calificare mai înaltă sunt mai puţin motivate să se reîntoarcă definitiv, remit sume mai mici (Adams, 2009) şi, probabil, dispun de un capital mai redus de investiţii, în cazul în care se reîntorc. PROFILUL PERSOANELOR REVENITE DIN ITALIA Populaţia satului Vulturu număra 4 174 de persoane la recensământul din 11 2002, când înregistra şi o rată a plecărilor temporare din ţară de 150,93, ceea ce îl plasează printre satele ai căror locuitori au o orientare transnaţională, prin această mobilitate susţinută în Italia. Revenirea definitivă în ţară a fost considerată de la început ca etapă finală a procesului de migraţie, orientată spre îndeplinirea unor obiective materiale concrete: asigurarea nevoilor curente ale familiei rămase în ţară, construirea unei case sau recondiţionarea celei existente, achiziţionarea unor bunuri de folosinţă îndelungată (maşină, aparatură electrocasnică, mobilă), cheltuieli pentru educaţia copiilor, precum şi investiţii (crearea unei mici întreprinderi familiale în ţară). Selecţia persoanelor în această etapă a reîntoarcerii, considerate definitive, s-a realizat cu ajutorul tehnicii bulgărelui de zăpadă, urmărindu-se, în acelaşi timp, să se atingă o diversitate maximă a eşantionului, în raport cu următoarele caracteristici: sex, vârstă, nivel de educaţie, perioada petrecută în Italia, domeniul de activitate, 11 Aceste date sunt preluate din baza de date a Atlasului Social al României cuprinzând informaţii pentru 2 400 de sate. Variabilele se referă la tipul cultural de sat, nivelul de dezvoltare, experienţa de migraţie, poziţia satului în cadrul comunei şi a regiunii, nivelul de dezvoltare a judeţului de care aparţine satul, etc. Fişierul ATSRsate poate fi consultat de pe pagina prof. Dumitru Sandu http://sites.google.com/site/dumitrusandu/bazededate. 166 IONELA VLASE 12 situaţia familială a celor reveniţi. În ciuda numărului redus de persoane intervievate, diversitatea acestora sub aspectul criteriilor enumerate anterior, precum şi maniera de intervievare, oferă o înţelegere aprofundată a diferenţelor în care se produce revenirea pentru anumite grupuri de persoane. Genul este unul dintre principalii factori care explică modul în care s-a derulat procesul migraţiei dinspre Vulturu în Italia şi, în prezent, invers. În ceea ce priveşte grupul femeilor revenite, se observă experienţa lor mai redusă de migraţie, în raport cu cea a bărbaţilor. Dintre femeile intervievate, cele care au petrecut cel mai mult timp în Italia au o vechime 11 ani de migraţie pentru muncă. Bărbaţii intervievaţi au locuit vreme mai îndelungată decât femeile, cu un maxim de 16 ani înregistrat în cadrul interviurilor cu persoanele revenite. Toate femeile intervievate sunt căsătorite şi au copii, în vreme ce bărbaţii sunt fie căsătoriţi, fie celibatari. Femeile intervievate au, în general, studii medii: liceu, mai rar şcoala profesională sau 10 clase. Printre femeile intervievate nu există persoane cu nivel de educaţie superior, cel mai ridicat fiind cel al Mariei, care a absolvit o şcoală postliceală înainte de a pleca în Italia. În rândul bărbaţilor există persoane revenite, cu studii superioare, deşi cei mai mulţi sunt absolvenţi de şcoală profesională. Migraţia femeilor a fost, în toate cazurile studiate, o migraţie de ordin secundar; femeile au urmat soţii sau părinţii, dar nu au fost niciodată iniţiatoarele acestui proces de migraţie la nivelul gospodăriei din care fac parte. Vârsta – în ce priveşte vârsta persoanelor revenite din Italia, acestea au între 32 şi 60 de ani la data recentă a intervievării. Aceste persoane sunt, deci, în etapa activă, din punct de vedere economic, a cursului vieţii. Media vârstei celor din acest eşantion este de 39 de ani. Singura persoană din eşantion având vârsta de 60 de ani este, actualmente, pensionată din motive de sănătate. Aceste persoane intervievate au plecat în Italia, în general, foarte tinere, având între 18 ani şi 43, media vârstei la momentul plecării situându-se la 25 de ani. Vârsta este unul dintre factorii care structurează valurile de imigraţie către Italia. Majoritatea migranţilor în Italia sunt tineri. Întreabat de ce nu ar mai pleca în Italia acum când a devenit mult mai simplu decât în anii 1990, unul dintre subiecţii intervievaţi a răspuns: „Păi, de ce?! În primul rând pentru că nu mai am 18 ani, şi în al doilea rând pentru că încerc să-mi fac o situaţie aici, adică afară (în străinătate – nota autorului) oricum nu ai nici o şansă, nici o posibilitate, acolo salariat rămâi toata viaţa” (Ion, 36 de ani, necăsătorit, întors în Vulturu după 13 de ani de experienţă de lucru în Italia). Migraţia, chiar şi în condiţii riscante, ilegale, precare, cum a fost pentru români în anii 1990, constituie, pe lângă proiectul economic implicit, şi un proces de iniţiere pe care, mai ales bărbaţii, îl asociază tranziţiei spre o nouă etapă a ciclului vieţii, cea de adult. Pentru femei, acest lucru este mai puţin evident, mai ales că majoritatea femeilor ajung în Italia după ce informaţiile cu privire la viaţa economică şi socială a acestei ţări circulau în Vulturu. Cei care se întorceau din Italia au contribuit la constituirea unui imaginar local, prin detalierea experienţelor proprii şi prin modul în care afişau mărci distincte ale acestei societăţi (haine, maşini, şi alte obiecte de consum aduse din Italia). 13 MIGRAŢIA DE ÎNTOARCERE A ROMÂNILOR DIN ITALIA 167 Experienţa de lucru în Italia – este un aspect important în reintegrarea în ţară, aşa cum arată majoritatea studiilor (Black şi alţii, 2003; Cassarino, 2004; Dustmann, 2003). De ea depinde acumularea anumitor competenţe, abilităţi, şi cunoştinţe care pot facilita, sau împiedica accesul la piaţa muncii din ţara de origine. Experienţa de lucru este relevantă în cazul nostru, atât sub aspectul duratei, cât şi ca tip de calificare sau competenţe noi. Sub ambele aspecte se remarcă diferenţe între grupurile femeilor şi bărbaţilor din Vulturu care au locuit o vreme în Italia. Anul plecării bărbaţilor în Italia se ridică adesea la 1993, 1994 sau 1995, în vreme ce femeile intervievate au plecat la intervale variabile de timp, între un an şi zece ani după soţii lor. Este important de notat şi raportul diferit între numărul de ani de vechime în muncă cu acte şi numărul de ani de muncă ilegală al persoanelor intervievate. Există persoane care au muncit, de exemplu, 11 ani în Italia, din care un singur an au beneficiat de angajare cu acte în regulă, în timp ce altele au reuşit să lucreze cu acte jumătate din durata activităţii lor în Italia sau chiar mai mult. Acest lucru este problematic în ce priveşte beneficiile din asigurările sociale legate de statutul ocupaţional. Deşi femeile aveau posibilitatea în Italia să obţină un statut legal fie prin întregirea familiei (atâta timp cât soţii lor erau în Italia şi aveau acte de rezidenţă), fie independent, în calitate de îngrijitoare în familiile italiene, uneori au ignorat sau au considerat complicat procesul legalizării situaţiei lor. În concordanţă cu alte studii privind modul în care femeile migrante găsesc soluţii de reacomodare pentru a îndeplini rolurile materne (Hondagneu-Sotelo şi Avila, 1997), cercetarea prezentă a scos la lumină că sunt şi situaţii în care femeile consideră munca fără acte ca o alternativă de conciliere a activităţii lor economice cu nevoile familiei rămase în ţară: „nu, [nu aş încerca să muncesc în regulă – nota autorului] pentru ca aş fi obligată să rămân acolo. Nu ştiu ce să spun..., pentru că dacă vreau să plec acasă, pot sa plec oricând. R. e mai mare, I. şi el, dacă ar avea nevoie de mine şi ar zice: mamă, poţi să vii acasă?, da, aş veni, nu aş zice mamă ai rabdare, mai stai acolo; aş veni şi aş rezolva, dacă, Doamne fereşte, e ceva, şi după aia m-aş întoarce în Italia” (Mirela, căsătorită, 36 de ani, mamă a 3 copii, revenită în Vulturu după 9 ani de experienţă de muncă în Italia în domeniul menajului şi îngrijirii bătrânilor). Majoritatea bărbaţilor din Vulturu au lucrat în domeniul construcţiilor, în Italia. În contextul local în care majoritatea migranţilor continuă să construiască locuinţe în ţară, bărbaţii reveniţi au ocazia să lucreze şi după întoarcere în acest domeniu. Acest lucru le poate asigura necesarul de trai. De altfel, bărbaţii reveniţi din Italia devin lucrători autonomi sau investitori locali în domeniul construcţiilor (mai rar în agricultură sau vânzări). Femeile, în schimb, nu au reuşit să beneficieze de oportunităţi de transfer al capitalului acumulat. Dimpotrivă, e posibil ca experienţa lor de lucru în activităţi domestice să poată fi o piedică în calea integrării lor economice după întoarcere. Multe dintre aceste femei au asimilat, în ţara gazdă, anumite norme şi maniere de a realiza sarcinile domestice, ceea ce le determină să petreacă multe ore pe zi în realizarea acestora şi pentru propriile 168 IONELA VLASE 14 locuinţe, bineînţeles neremunerat. Aceasta, precum şi faptul că remitenţele lor sunt folosite, de obicei, în realizarea proiectelor economice ale soţilor, pot conduce la dependenţa continuă a femeii de mijloacele financiare ale soţilor şi le poate împiedica, pe termen lung, să caute oportunităţi pe piaţa muncii. Atât femeile cât şi bărbaţii din eşantion au realizat activităţi economice sub nivelul pregătirii lor formale din ţară. În ciuda statusului social scăzut asociat ocupaţiilor de lucrător în construcţii sau de menajeră, majoritatea migranţilor din Vulturu au o percepţie pozitivă asupra experienţei lor în Italia. Veniturile realizate în Italia, transferurile financiare şi modul în care gospodăria din Vulturu acumulează capital social şi economic prin aceste experienţe de migraţie ale membrilor ei explică în mare parte compensarea pierderii (brain waste): „eu am 14 în Italia, nu unul!” răspunde triumfător unul din sătenii din Vulturu, în vârstă de 67 de ani (tată a cinci copii aflaţi în Italia, împreună cu soţii/soţiile lor şi copiii acestora) în confruntarea cu un alt consătean. MOTIVAŢII DE REVENIRE ŞI GEN Deciziile de a migra sau de a se întoarce definitiv în ţara de origine sunt luate nu la nivel individual, ci la nivelul grupurilor domestice sau familiilor, deşi motivaţiile acestor membri pot fi diverse, uneori conflictuale. Teoria economiei 12 este, din acest punct de vedere, mai adecvată pentru studiul grupului domestic nostru de caz decât teoriile neoclasice economice care consideră indivizii drept actori raţionali şi informaţi, ghidaţi în deciziile lor doar de calcule economice cost- beneficiu în ce priveşte decizia de a migra sau nu. Avem, totuşi, în vedere şi faptul că membrii aceleiaşi gospodării, bărbaţi şi femei, tineri şi bătrâni, pot avea interese personale divergente. Familia nu trebuie neapărat considerată o unitate de interese (Hondagneu-Sotelo, 1992), pentru că numeroase exemple de teren arată că există contradicţii între obiectivele personale ale membrilor unei familii. Aceste contradicţii pot îmbrăca diferite forme, de la neînţelegeri mai puţin semnificative pentru reorganizarea rolurilor până la conflicte deschise, care pot conduce la separări sau divorţuri. În cazul persoanelor intervievate în Vulturu, femeile sugerează, mai mult sau mai puţin direct, că decizia de reîntoarcere în sat a fost mai mult a soţilor decât a 12 În acord cu Massey (1990), menţin o poziţie conciliantă privind diferitele teorii ale migraţiei, încercând să explic decizia de a migra ca pe un proces de cauzalitate cumulativă în care membrii aceleiaşi familii încearcă nu doar să maximizeze veniturile familiale, ci şi să minimizeze riscurile, luând, totuşi, în consideraţie şi faptul că actorii sociali trăiesc în anumite structuri sociale şi deciziile lor sunt bazate nu atât pe calcule pur economice, cât pe avantaje relative. În plus, migraţia unui număr de membri la un anumit moment produce schimbări structurale, care, la rândul lor, vor modifica probabilitatea altor membri de a migra într-o etapă ulterioară. Este, deci, important să avem în vedere interdependenţa dintre individ şi structurile sociale din care acesta face parte (familie, comunitate, reţele transnaţionale), precum şi dinamica factorilor economici şi politici care pot afecta evoluţia procesului de migraţie. 15 MIGRAŢIA DE ÎNTOARCERE A ROMÂNILOR DIN ITALIA 169 lor: „soţul meu ce zice: noi ne întoarcem în ţară. A fost decizia lui, că noi nu o duceam greu acolo (în Italia – nota autorului). Deci noi nu o duceam rău acolo, aveam salariu fix, aveam aia, dar soţul meu s-a gândit că dacă ea (fiica cea mare – 13 noi tre′ să stăm acolo până termină” nota autorului) creşte şi începe secunda (Elena, 40 de ani, căsătorită, mamă a două fiice, a locuit în Italia 11 ani, intervievată în noiembre 2010). Pentru femei, întoarcerea în ţară este echivalentă cu revenirea la statutul anterior migraţiei, acela de casnică, fără alte opţiuni. Pentru bărbaţi, întoarcerea în sat este, de obicei, însoţită de construirea unor proiecte economice personale prin care să asigure atât necesarul pentru trai, cât şi recunoaşterea socială a meritelor lor: succesul migraţiei, meritul de a investi şi a conduce propria afacere, un grad ridicat de control asupra propriei vieţi şi a vieţii celor apropiaţi. Opiniile bărbaţilor cu privire la aprecierea generală a vieţii în ţară comparativ cu viaţa în Italia merg de la: „în ţară la noi e rău, dar în Italia e şi mai rău” la „una peste alta, în ţară e mai bine decât în Italia” sau: „gândeşte-te că am plecat acolo (în Italia – nota autorului) şi nu am murit de foame, cum era să mă tem că mor de foame dacă mă întorc acasă la mine?! Dar a fost mai ales pentru că trebuia să dăm băiatul la şcoală şi cu munca ei (soţiei), că se ivise ocazia să aibă postul ăsta... Copilul învăţase italiana, mai spunea câte un cuvânt în româneşte, şi m-am gândit că dacă îl aduc acum în august şi în toamnă îl dau la şcoala el nu ştie limba şi nu se descurcă” (Tache, 41 de ani, căsătorit, întors în ţară după 16 ani de muncă în Italia). Acest argument al şcolarizării copiilor este des invocat de părinţi, mai ales de către taţi. Din interviurile cu femeile reiese însă că rezultatele şcolare ale copiilor sunt foarte bune şi că nu sunt motive de îngrijorare cu privire la acceptarea lor în şcolile italiene. În fapt, din această confruntare reiese că bărbaţii folosesc argumentul interesului copiilor pentru a avea mai multă putere de persuasiune asupra femeilor, în scopul de a le determina să revină în ţară. Bărbaţii sunt însă îndreptăţiţi să considere că şcolarizarea îndelungată a copiilor în Italia va altera probabilitatea reîntoarcerii familiei. De aceea, tranziţia între diferite etape şcolare (fie de la preşcolar la şcolar, fie de la ciclul primar la cel secundar, sau de la cel secundar la liceu) este, de obicei, momentul planificării acestei reîntoarceri definitive în ţară pentru familiile cu copii în Italia. OPORTUNITĂŢI ŞI PROVOCĂRI ALE REINTEGRĂRII ÎN ŢARĂ Revenind la argumentul acestui articol, este timpul să ne întrebăm în ce măsură persoanele reîntoarse din Italia reuşesc să transforme proiectul întoarcerii definitive într-unul sustenabil. Sunt aceste persoane (bărbaţi, în general) actori ai dezvoltării economice locale, prin investiţiile locale din propriile economii realizate în Italia? Sunt femeile revenite în Vulturu agenţi ai schimbării sociale, 13 Şcoala generală secundară (clasele de la a 6-a la a 9-a, după sistemul şcolar italian). 170 IONELA VLASE 16 prin ideile şi comportamentele împrumutate în ţara-gazdă şi vehiculate sub forma 14 remitenţelor sociale , în scopul reacomodării în comunitatea de origine? În ce fel influenţează capitalul economic, social şi uman proiectul de reintegrare în comunitate a persoanelor revenite din Italia? Bărbaţii reveniţi sunt, cu precădere, orientaţi spre munca autonomă şi investiţii pentru crearea propriilor afaceri. Cu privire la investiţiile lor, acestea sunt orientate în următoarele domenii: construcţii, transporturi, vânzări sau agricultură. Cei mai mulţi se orientează spre domeniul construcţiilor, atât pentru că acesta se leagă de experienţa lor de lucru în Italia, cât şi pentru că cererea în domeniu continuă să existe în localitatea de origine atât timp cât cei care lucrează în Italia investesc în construcţii de locuinţe proprii. În acest sens, legăturile transnaţionale cu sătenii aflaţi în Italia asigură o mare parte din succesul afacerilor din România, cum confirmă unul dintre investitorii locali reîntorşi din Italia: „… avem cereri din Italia pentru construcţii aici, dar în ultimii ani construiesc mai mult pentru cei din ţară, acum începe însă ca să se reechilibreze cererea de aici cu cea de afară (din Italia – nota autorului). Până în 2008 a mers foarte bine, apoi a fost descrescător ca şi volum de muncă, dar ca şi cantitate de bani tot atât am făcut. În trecut munceam mai mult, dar nu aveam puterea să plătim creditele. Acum am mai avut şi nişte comenzi de la primării şi când îi prezinţi un deviz primăriei, nu că nu se uită la bani, dar plăteşte corect. ... dacă s-ar lucra cu particularul (persoanele fizice – nota autorului) tot aşa, tot atât aş câştiga eu, dar aş merge în regulă cu plăţile la stat.” (Vasile, 41 de ani, căsătorit, absolvent de şcoală profesională, tată a doi copii, investitor local, întors în Italia din 2004, după 10 ani de lucru în acelaşi domeniu). Studiul investiţiilor locale ale persoanelor revenite din Italia este un exemplu al modului în care capitalul economic, uman şi cel social (inclusiv cel transnaţional) interacţionează. Pentru majoritatea bărbaţilor care investesc în mici afaceri locale este important atât capitalul social şi uman acumulat pe durata migraţiei, cât şi legăturile cu autorităţile locale. În general, cei absenţi perioade îndelungate din localitatea de origine consideră că este dificil să concureze cu alţi investitori (non-migranţi): „mdaa, … mi s-a propus în bătaie de joc aşa, să râdă de mine, în sensul că: hai, mă, prostule, vino şi tu, dar de fapt tot noi facem. Eu m-am mai dus, am mai lătrat pe la ăştia pe aici (autorităţile locale – nota autorului), domn’le, cum dacă noi venim de afară, în loc să facem noi aici lucrările, aduceţi pe alţii străini (adică din afara localităţii – nota autorului)?! ... dar nu e vorba numai de echipele de construcţie. Mie nu mi-a convenit chestia asta cu concurenţa neloială, adică eu am dat 20 000 de euro pe o bucată de teren să îmi ridic depozit aşa cum 14 Acest concept a fost definit de Levitt (1998) drept suma ideilor, comportamentelor şi practicilor pe care imigranţii le transferă din societatea gazdă în societatea de origine. Autoarea arată că remitenţele sociale sunt importante cel puţin din trei motive: contribuie la formarea comunităţilor transaţionale, aduc în prim plan transformările sociale induse de migraţie şi constituie un potenţial pentru dezvoltarea comunitară, dacă sunt încadrate de măsuri şi politici locale special create în acest sens (Levitt, 1998: 927). 17 MIGRAŢIA DE ÎNTOARCERE A ROMÂNILOR DIN ITALIA 171 am văzut eu în Occident, şi m-a mai constat cam tot 20 000 să amenajez, deci m-a ajuns 40 000 de euro, şi deci mie nu îmi convine treaba asta, că X, care vinde şi el materiale de construcţii, să le vândă pe drumul public” (Ion, 36 de ani, necăsătorit, investitor local, întors în Vulturu în 2006, după 13 de ani de experienţă de lucru în Italia). Deşi micii investitori reveniţi din Italia au acumulat mai mult capital economic prin migraţie, deficitul de relaţii în plan local este invocat adesea în explicaţiile privind slaba profitabilitate a investiţiilor realizate de ei. Capitalul social transanţional, reprezentat îndeosebi de legăturile consolidate în Italia cu alţi migranţi din Vulturu, asigură în varii proporţii rentabilitatea afacerilor în Vulturu. Lipsa oportunităţilor economice locale constituie principala provocare a reintegrării pentru femeile revenite în Vulturu. Atunci când ele preiau din responsabilităţile soţilor în cadrul afacerilor pe care aceştia le conduc, munca lor nu este recunoscută formal. Această contribuţie a femeilor trece sub umbrela sarcinilor domestice pe care femeile le realizează neremunerat, în virtutea modelului familial tradiţional: „Soţul meu depinde foarte mult de mine, dar nu vrea să o recunoască niciodată. Şi eu nu i-o scot niciodată în evidenţă. Ştiu că îl deranjează, dar el depinde foarte mult de mine sub orice aspect: în gândire, în bani, în tot ce face. Dar orgoliul lui masculin nu îl lasă să recunoască că ce avem, avem datorită faptului că eu am sacrificat totul. Nu că eu nu aş vedea, ea (fiica cea mare) mereu zice că eu nu văd anumite lucruri, dar nu că nu le văd, dar pentru supremaţia familiei eu dau înainte. Nu că nu văd, nu că nu ştiu, dar nu vreau să le fac simţite copiilor … eu întotdeauna am avut concepţia asta să am o familie unită, şi am mai lăsat aşa de la mine să curgă anumite treburi. Nu am vrut niciodată să îi scot lui ochii că, uite, datorită mie se face asta, am lăsat aşa să creadă el (soţul) doar ca să văd că merge familia într-o anumită armonie” (Elena, 40 de ani, căsătorită, mamă a doi copii, revenită din Italia în 2006). Decizia revenirii în ţară la iniţiativa soţilor este discutabilă din perspectiva calcului cost – beneficiu, cel puţin pentru femei. Din acest motiv, multe dintre femeile intervievate consideră că e important să întreţină contactele cu foştii angajatori (familiile italiene) pe care îi sună regulat. În plus, femeile, prin educaţia transmisă copiilor (mai ales fiicelor), subminează acest model al familiei tradiţionale caracterizată de relaţii de putere foarte asimetrice între soţi: „Soţul meu nu prea e de acord, dar eu nu vreau să îi rup aripile (fiicei care vrea să studieze în Marea Britanie). Eu tot timpul i-am impus ei să îşi caute o meserie care îi place. ... şi altceva i-am mai spus, sa aibă munca ei, să nu depindă niciodată de soţ, să nu depindă‼ Poate ea găseşte un soţ şi nu o duce bine. Mă’, da’ eu tre’ să stau lângă el că el îmi dă pâinea, el îmi dă cutare. Întotdeauna eu i-am spus să fie stătătoare de sine. Cu soţul meu e mai greu, el încă nu concepe, că el are mentalitatea aşa…”, întăreşte Elena. Femeile reîntoarse din Italia pot să reprezinte, deci, în plan local, agenţi ai schimbării unor structuri sociale şi norme tradiţionale. Capitalul uman acumulat în experienţa lor de migraţie, constituit de ideile şi practicile novatoare cu privire la 172 IONELA VLASE 18 educaţia copiilor, la independenţa fiicelor, la relaţiile mai egalitare între soţi, este, în parte, transferat în comunitatea de origine. Deoarece femeile rămân închise în spaţiul domestic după întoarcerea în ţară, acţiunile lor novatoare rămân izolate la acest nivel. Nu există încă asociaţii formale sau informale de astfel de actori care, prin acţiunile lor, să conducă la emergenţa unor schimbări spontane în comunitate. În timp, însă, aceste schimbări se pot produce prin multiplicarea numărului de familii revenite în ţară. Participarea considerabilă a femeilor la migraţia pentru muncă în Italia este o premisă certă în acest sens. Lucrând în sânul familiilor italiene, femeile din Vulturu au cunoscut mai îndeaproape normele şi valorile ţării- gazdă. Diferenţele dintre modelul familial de referinţă al femeilor din Vulturu şi cel 15 întâlnit în ţara-gazdă au constituit pentru femei un prilej de a reflecta la moduri alternative de rânduire a sarcinilor şi rolurilor în rândul membrilor familiilor: tineri şi vârstnici, femei şi bărbaţi. Dacă în Italia femeile au mai multe şanse de a negocia cu soţii lor responsabilităţile fiecăruia deoarece ele devin principalul furnizor al mijloacelor necesare traiului, după revenirea în Vulturu sunt şanse mari ca bărbaţii şi femeile să se reîntoarcă la vechile relaţii asimetrice, cu atât mai mult cu cât structurile sociale patriarhale rămân neschimbate. CONSIDERAŢII FINALE Revenirea românilor este un fenomen de dată recentă, dar aşa cum se poate remarca din acest studiu de caz, ea se produce deja diferit în funcţie de gen, vârstă, competenţe acumulate, capital social şi economic transferabil în comunitatea de origine. Pentru înţelegerea comportamentului de revenire a migranţilor şi a sustenabilităţii proiectelor de reintegrare în ţara de origine este importantă o analiză istorică a fenomenului migraţiei comunităţii respective. România este, deocamdată, o ţară cu istorie recentă de emigraţie, spre deosebire de alte ţări unde există astfel de studii. În cazul Marocului, de exemplu, a cărui istorie a emigraţiei se ridică cel puţin la anii 1960, cum arăta Hein de Haas (2009), tipurile de investiţii economice ale persoanelor reîntoarse în ţara de origine sunt legate şi de maturitatea procesului de migraţie. Astfel, autorul constată că investiţiile imobiliare sunt principala destinaţie a transferurilor economice pentru migranţii care au între cinci şi 14 ani de experienţă de lucru în străinătate. Pentru cei care au între 15 şi 24 de ani de experienţă de migraţie, investiţiile sunt dirijate, mai curând, în dezvoltarea şi modernizarea agriculturii, în vreme ce investiţiile în alte domenii decât agricultura apar odată cu maturizarea individului şi a experienţei sale în străinătate (categoria 15 Nu trebuie înţeles că ar exista un model familial italian unitar şi cu atât mai puţin unul bazat pe relaţii absolut egalitare între membrii familiei. Din interviurile cu femeile din Vulturu, reiese că acestea au lucrat, în general, pentru familii care fac parte din clasa mijlocie superioară, în rândul cărora femeile au un statut profesional relativ ridicat şi o anumită independenţă finaciară. Acest lucru nu implică însă faptul că există o distribuţie egalitară a sarcinilor domestice între soţi, de vreme ce aceste sarcini sunt externalizate prin angajarea unei îngrijitoare. 19 MIGRAŢIA DE ÎNTOARCERE A ROMÂNILOR DIN ITALIA 173 celor cu 25–29 de ani de migraţie). Concluzia autorului cu privire la relaţia dintre investiţiile migranţilor economici şi dezvoltarea locală dezvăluie un oarecare paradox, şi anume că dezvoltarea locală nu este un efect al remitenţelor şi investiţiilor, ci mai degrabă o precondiţie. Altfel spus, există o mai mare probabilitate ca migranţii să investească în localitatea sau regiunea de origine dacă aceasta deţine deja o infrastructură de bază (străzi, electricitate, pompe de irigaţii pentru agricultură). Studiul istoric şi comparativ ne poate ajuta să înţelegem comportamentele migranţilor români, care pot fi similare în multe privinţe cu cele ale altor grupuri etnice sau naţionale. Având o dimensiune longitudinală, prin studierea aceleiaşi comunităţi de migranţi pe parcursul ultimilor 10 ani, cercetarea de faţă a permis, totuşi, dezvăluirea perpetuării inegalităţilor de gen în comunitate, chiar şi după revenirea în ţară. Segregarea de gen a pieţii globale a muncii şi statutul migranţilor în ţara gazdă au condus la experienţe genizate ale migranţilor şi la oportunităţi diferite de transfer al capitalurilor social, economic şi cultural aici. În vreme ce bărbaţii transferă sume importante în sat şi reuşesc să asigure mijloacele necesare traiului prin investiţii locale şi prin legăturile cu cei care continuă să lucreze în Italia, femeile au slabe şanse de participare la viaţa economică. Ele folosesc diferite strategii de rezistenţă pentru a se reacomoda la contextul local caracterizat prin lipsa oportunităţilor economice şi prin controlul social sporit privind respectarea normelor tradiţionale familiale. Unele dintre aceste femei consideră important să continue studiile, să urmeze cursuri de formare profesională în domeniul comerţului sau serviciilor pentru a obţine un loc de muncă. În loc de încheiere, două sugestii apar importante din studiul acestui grup de migranţi reîntorşi în ţară: multiplicarea acestor studii de caz în comunităţi rurale şi urbane din România, pentru a evidenţia tipuri de nevoi şi comportamente ale migranţilor de revenire în raport cu structurile de oportunităţi locale şi regionale; şi propunerea de măsuri publice, pentru creşterea sustenabilităţii proiectelor de revenire ale românilor. BIBLIOGRAFIE 1. Adams, R., The Determinants of International Remittances in Developing Countries, în „World Development”, vol. 37, no. 1, 2009, pp. 93–103. 2. Adda, J., Dustmann C., Mestresz, J., A dynamic model of return migration’, 2006, disponibil online la http://www.iza.org/conference_files/SUMS2006/mestres_j2653.pdf 3. Anghel, R. G., Changing Statuses: Freedom of Movement, Locality and Transnationality of Irregular Romanian Migrants in Milan, în „Journal of Ethnic and Migration Studies”, vol. 34, no. 5, 2008, pp. 787–802. 4. Anthias, F., Lazaridis, G. (eds), Gender and migration in Southern Europe, Oxford, New York, Berg, 2000. 5. Aranda, E. M., Global Care Work and Gendered Constraints: The Case of Puerto Rican Transmigrants, în „Gender and Society”, vol. 17, no. 4, 2003, pp. 609–626. 6. Bălţătescu S., Central and Eastern Europeans Migrants’ Subjective Quality of Life. A Comparative Study, în „Journal of Identity and Migration Studies”, vol. 1, no. 2, 2007, pp. 67–81. 174 IONELA VLASE 20 7. Bartram, D., Economic Migration and Happiness: Comparing Immigrants’ and Natives’ Happiness Gains From Income, în „Social Indicators Research”, 2010, pp 1–20. DOI 10.1007/ s11205-010-9696-2. 8. Bettio, F., Simonazzi, A., Villa, P., Change in care regimes and female migration “care drain” in the Mediterranean, în „Journal of European social policy”, vol. 16, no. 3, 2006, pp. 271–285. 9. Black, R., King, R., Tiemoko, T., Migration, return and small enterprise development in Ghana: a route out of poverty?, comunicare la International Workshop on Migration and Poverty in West Africa, martie 13–14, 2003, University of Sussex, disponibil online la http://www.geog.sussex. ac.uk/scmr/research/transrede/workshop/IWMP2.pdf. 10. Black, R., Koser, K., Munk, K., Atfield, G., D’Onofrio, L., Tiemoko, R., Understanding voluntary return, online report of Sussex Centre for Migration Research, 2004, disponibil online la http://rds.homeoffice.gov.uk/rds/pdfs04/rdsolr5004.pdf. 11. Blanc, C., Basch, L., Glick Schiller, N., Transnationalism, Nation-States, and Culture, în „Current Anthropology”, vol. 36, no. 4, 1995, pp. 683–686. 12. Boehm, D. A., „For my children”: constructing family and navigating the state in the U.S.-Mexico transnation, în „Anthropological Quarterly”, vol. 81, no. 4, 2008, pp. 777–802 13. Bovenkerk, F., Why returnees generally do not turn out to be agents of change: The case of Suriname, 1981, disponibil online la http://www.kitlv-journals.nl/index.php/nwig/article/view/5395/6162. 14. Byron, M., Condon, S., A comparative study of Caribbean return migration from Britain and France: towards a context-dependent explanation, în „Transactions of the Institute of British Geographers”, vol. 21, no. 1, 1996, pp. 91–104. 15. Callea, S., Different forms, reasons and motivations for return migration of persons who voluntarily decide to return to their countries of origin, în „International Migration”, 24, 1986, pp. 61–76. 16. Cassarino, J.-P., Theorising return migration: the conceptual approach to return migrants revisited, în „International Journal on Multicultural Studies”, vol. 6, no. 2, 2004, pp. 253–279. 17. Cingolani P., Piperno, F., Migrazioni, legami transnazionali e sviluppo nei contesti locali. Il caso di Marginea e di Focşani, în „Societatea reală”, vol. 4, 2006, pp. 54–75. 18. Colton N. A., Homeward bound: Yemeni return migration, în „International Migration Review”, vol. 27, no. 4, 1993, pp. 870–882. 19. Coltrane, S., Household Labor and the Routine Production of Gender, în „Social Problems”, vol. 36, no. 5, 1989, pp. 473–490. 20. Constant, A., Massey, D., Return migration by German guestworkers: neoclassical versus new economic theories, în „International Migration”, vol. 40, no. 4, 2002, pp. 5–38 21. Dăianu, D., Voinea, L., Tolici, M., Balance of payments financing in Romania: the role of remittances, Romanian Centre for economic policies, Bucharest, 2001, disponibil online la http://pdc.ceu.hu/archive/00002165/. 22. Davids, T., and van Houte, M., Remigration, development and mixed embeddedness: An agenda for qualitative research?, în Cassarino, J. P., (ed.), Conditions of Modern Return Migrants, Florence, Robert Shuman Centre for Advanced Studies, European University Institute, 2008, pp. 9–29. 23. De Haas, H., International migration and regional development in Morocco: a review, în „Journal of ethnic and migration studies”, vol. 35, no. 10, 2009, pp. 1571–1593. 24. Diminescu, D., La mobilité des jeunes roumains à l’heure de l’intégration européenne, în „Hommes et migrations”, no. 1251, 2004, pp. 42–50. 25. Dustmann, C., Bentolila, S., Faini, R., Return Migration: The European Experience, în „Economic Policy”, vol. 11, no. 2, 1996, pp. 213–250. 26. Dustmann, C., Return migration, wage differentials and the optimal migration duration, în „European Economic Review”, vol. 47, 2003, pp. 353–369. 27. Fong, M., Lokshin, M., Child care and women’s labor force participation in Romania, World Bank Policy Research Working Paper, no. 2400, 2001, disponibil online la SSRN: http://ssrn.com/abstract=630773. 21 MIGRAŢIA DE ÎNTOARCERE A ROMÂNILOR DIN ITALIA 175 28. Galor, O., Stark, O., Migrants’ savings, the probability of return migration and migrants performance, în „International economic review”, vol. 31, no. 2, 1990, pp. 463–467. 29. Guarnizo, L., The Economics of Transnational Living, în „International Migration Review”, vol. 37, no. 3, 2003, pp. 666–699. 30. Hondagneu-Sotelo, P., Avila, E., „I’m here but I am there”. The meanings of Latina transnational motherhood, în „Gender and society”, vol. 11, no. 5, 1997, pp. 548–571. 31. Hondagneu-Sotelo, P., Overcoming patriarchal constraints: the reconstruction of gender relations among Mexican immigrant women and men, în „Gender and society”, vol. 6, no. 3, 1992, pp. 393–415. 32. Kandiyoti, D., Bargaining with patriarchy, în „Gender and society”, vol. 2, no. 3, 1988, pp. 274–291. 33. Keough, L. J., Globalizing Postsocialism: Mobile Mothers and Neoliberalism on the Margins of Europe, în „Anthropological Quarterly”, vol. 79, no. 3, 2006, pp. 431–461. 34. Kibria, N., Power, Patriarchy, and Gender Conflict in the Vietnamese Immigrant Community, în „Gender and Society”, vol. 4, no. 1, 1990, pp. 9–24. 35. Kilic, T., Carletto, C., Davis, B., Zezza, A., Investing back home. Return migration and business ownership in Albania, în „Economics of transition”, vol. 17, no. 3, 2009, pp. 587–623. 36. King R., Vullnetari, J., Gender and Remittances in Albania: Or Why ‘Are Women Better Remitters than Men?’ Is Not the Right Question, Working Paper, no 58, 2010, Sussex Centre for Migration Research, University of Sussex, disponibil online la http://www.sussex.ac.uk/ migration/documents/mwp58.pdf. 37. Levitt, P., Glick Schiller, N., Conceptualizing Simultaneity: A Transnational Perspective on Society, în „International Migration Review”, vol. 38, no. 3, 2004, pp. 1002–1039. 38. Levitt, P., Social remittances: migration driven local-level forms of cultural diffusion, în „International Migration Review”, vol. 32, no. 4, 1998, pp. 926–948 39. Ley, D., Kobayashi, A., Back to Hong Kong: return migration or transnational sojourn?, în „Global networks”, vol. 5, no. 2, 2005, pp. 111–127. 40. Mahler, S., Pessar, P., Gendered geographies of power: analyzing gender across transnational spaces', în „Identities”, vol. 7, no. 4, 2001, pp. 441–459 41. Marcus, E. G., Ethnography of the world system: the emergence of the multi-sited ethnography, în „Annual Review of Anthropology”, vol. 24, 1995, pp. 95–117. 42. Massey, D., Arango, J., Hugo, G., Kouaouci, A., Pellegrino, A., Taylor, E., Theories of international migration: a review and appraisal, în „Population and development review”, vol. 19, no. 3, 1993, pp. 431–466. 43. Massey, D., Social structure, household strategies, and the cumulative causation of migration, în „Population index”, vol. 56, no. 1, 1990, pp. 3–26. 44. Nedelcu, M., Stratégies de migration et d’accès au marché de travail des professionnelles roumaines à Toronto: rapports de genre et nouvelles dynamiques migratoires, în „Revue européenne des migrations internationales”, vol. 21, no. 1, 2005, pp. 77–106 45. Potot, S., La place des femmes dans les réseaux migrants roumains, în „Revue européenne des migrations internationales”, vol. 21, no. 1, 2005, pp. 243–257. 46. Ribas-Mateos, N., How can we understand immigration in Southern Europe?, în „Journal of ethnic and migration studies”, vol. 30, no. 6, 2004, pp. 1045–1063. 47. Sandu, D., Emerging transnational migration from Romanian villages, în „Current Sociology”, vol. 53, no. 4, 2005, pp. 555–582. 48. Sandu, D., Home orientation in transnational spaces of Romanian migration, în „Studia Sociologia”, 2, 2010b, pp. 15–36, disponibil online la http://studia.ubbcluj.ro/download/pdf/560.pdf. 49. Sandu, D., Lumile sociale ale migraţiei româneşti în străinătate, Iaşi, Editura Polirom, 2010a. 50. Sandu, D., Migraţia circulatorie ca strategie de viaţă, în „Sociologie Românească”, nr. 2, Iaşi, Editura Polirom, 2000, pp. 5–29. 51. Scott, J. W., Gender: a useful category of historical analysis, în „The American Historical Review”, vol. 91, no. 5, 1986, pp. 1053–1075. 176 IONELA VLASE 22 52. Stark, O., Return and dynamics: The path of labor migration when workers differ in their skills and information is asymmetric, în „The Scandinavian Journal of Economics”, vol. 97, no. 1, 1995, pp. 55–71. 53. Stark, O., Taylor, J. E., Relative deprivation and international migration, în „Demography”, vol. 26, no. 1, 1989, pp. 1–14. 54. Taylor, J.E, The new economics of labour migration and the role of remittances in the migration process, în „International migration”, vol. 37, no. 1, 1999, pp. 63–88. 55. Vlase, I., „My husband is a patriot!” Gender and the Romanian return migration from Italy, (manuscris aflat sub evaluare, 2011). 56. Vlase, I., L’insertion des femmes roumaines sur le marché du travail à Rome: un moyen de développement personnel et collectif, în Reysoo, F. şi Verschuur, C. (coord.), Femmes en mouvement. Genre, migrations et nouvelle division du travail, IUED Genève, Unesco, 2004, pp. 115–126. 57. Vlase, I., Morphologie des rapports sociaux des migrantes. Un ménage roumain à Genzano (province de Rome), în „Revue Européenne des Migrations Internationales”, vol. 23, no. 1, 2007, pp. 163–179. 58. *** Comunitatea românească în Italia: condiţii sociale, valori, aşteptări, Agenţia pentru Strategii Guvernamentale, 2007, disponibil online la http://www.publicinfo.ro/pagini/sondaje-de- opinie.php. omanian migration to Italy witnessed a series of structural changes, in the past two decades. Romanians were first illegal R migrants in search for informal jobs, and became legal migrants in 1998 and 2002, when they legalized their status, due to the Italian regularization campaigns. Global economic and political contexts, as well as different individual socioeconomic characteristics featured migrants’ experiences differently. A recent pattern is the return to Romania. Romanians planned their migration as temporary and, therefore, we can expect important rates of return. In the past years, return becomes more visible in some migrant communities. The research aims at shedding light on the determinants of return migration from Italy to their place of origin, Vulturu, situated in Vrancea County. Different levels of economic, cultural, and social capital can issue opposite patterns of reintegration of the returnees, in respect to the transferability of skills learned abroad, quantity and quality of the stock of social capital in migrants’ origin countries, and economic opportunities. Moreover, men and women have worked in different domains in Italy and tend, therefore, to have unequal chances to participate in the labor market of their region of origin. Keywords: return migration, gender, sustainability, Italy. Primit: 23.02.2011 Acceptat: 30.03. 2011 Redactor: Iuliana Precupeţu 